作者：冯取洽
词牌/韵律：沁园春

paragraphs: 举世纷纷，风靡波流，名氛利埃。
有幽人嘉遁，长年修洁，寒花作伴，竟日徘徊。
餐荐夕英，杯迎朝露，世味何如此味哉。
扬扬蝶，尽弄芳来往，我又奚猜。
双溪约玉林梅。
拟真到庄门一扣开。
奈衢山风急，勒教回驾，横圹水弱，未许浮杯。
恨结停云，神驰落月，白雪风前忽堕来。
教儿唱，侑蓑翁一醉，无闷堪排。